Norsk Retrieverklubb

Norsk Retrieverklubb (NRK) ble stiftet i 1960 og er en spesialklubb for hundeeiere som har hunder av typen retriever. Klubben samarbeider med Norsk Kennel Klub (NKK) og har ca. 5 800 medlemmer, fordelt på 19 lokale avdelinger over hele landet. Klubben utgir dessuten bladet Retrievernytt til medlemmene og arrangerer en rekke ulike aktiviteter for sine medlemmer hvert år. Klubben har også eget nettsted.


== Klubbens organisering ==
Klubben organiseres gjennom et hovedstyre for hele landet. Representanter til hovedstyret velges direkte på klubbens generalforsamling. Avdelingene har lokale styrer der representantene velges på det lokale årsmøtet.
Hovedstyret består av leder, nestleder, kasserer og fire faste styremedlemmer. I tillegg velger to vararepresentanter. Hovedstyret oppnevner årlig selv ulike sentrale komitéer og raseråd, samt utnevner/engasjerer redaktør for medlemsbladet.


== Retriever raser ==
Chesapeake bay retriever
Curly coated retriever
Flat coated retriever
Golden retriever
Labrador retriever
Nova scotia duck tolling retriever


== Historie ==
Det er usikkert når de første retrieverene kom til Norge, men i dag tilhører tre av dem landets mest populære hunderaser. De første registrerte hundene kom hit like etter andre verdenskrig. Dette var henholdsvis labrador og golden retriever. Utover på 1950-tallet ble disse to rasene stadig mer populære i Norge, noe som resulterte i at en spesialklubb ble dannet av 17 entusiaster den 27. mai 1960. I dag er klubben trolig Norges største spesialklubb i samarbeid med NKK. Klubblogoen består av to stilistiske hundehoder og symboliserer en sort labrador og en gyllen golden retriever, i tråd med de to rasene som dannet grunnlaget raseklubben.


=== Historiske årstall ===
1960 – Norsk Retrieverklubb stiftes den 27. mai 1960. Initiativtakerne var Bjart Ording, Willy Wangberg og Sverre Keim. 17 personer møtte til stiftelsemøtet som ble holdt på Kafeteria Fredenborg.
1967 – Medlemsbladet «Retrievernytt» kom ut for første gang.
1971 – Avlsrådet for golden og labrador ble opprettet.
1974 – Endelige vedtekter for lokalavdelingene i klubben ble vedtatt.
1975 – Antallet medlemmer var nådd opp i 2 760 personer.
1975 – I anledning klubbens 15-årsjubileum ble Aksjon Hundevett arrangert, en aksjon som fikk overveldende god respons.
1985 – Dagens organisasjonsform ble vedtatt, etter at man så at organisasjonsformen som ble brukt ikke klarte å ivareta medlemmenes interesser.


== Avdelinger ==
Norsk Retrieverklubb har følgende avdelinger: Agder, Bergen og omegn, Fosen, Gjøvik-Lillehammer, Kongsvinger og omegn, Midt-Hedmark, Nord-Trøndelag, Oslo og omegn, Ringerike og omegn, Rogaland, Sogn & Fjordane, Sunnmøre, Telemark, Tromsø og omegn, Trondheim og omegn, Vadsø og omegn, Vest-Finnmark, Vestfold, Østfold og Nordland.


== Bladet «Retrievernytt» ==
Retrievernytt er et medlemsblad som utgis til medlemmene i Norsk Retrieverklubb, en spesialklubb for hundeeiere som holder hunderaser av typen retriever. Bladet har vært utgitt siden 1967.
Tidligere ble bladet utgitt i A5-format, men fra 2007 er formatet A4. Bladet kommer ut fire ganger årlig og har et opplag på ca. 5 800 (snitt gjennom året) eksemplarer hver gang. Det inneholder reportasjer fra ulike arrangementer og artikler spesielt tilpasset retrievereiere.


== Referanser ==


== Eksterne lenker ==
Norsk Retrieverklubb